Halwe werk 'onverskoonbaar' | George Herald
Halwe werk 'onverskoonbaar'
Thursday, 23 May 2013, 12:00
Die gebreekte heining wat die Richters se eiendom al vir langer as 'n maand ontsier, gaan binnekort herstel word, het die munisipaliteit belowe. Foto: Alida de Beer
GEORGE NUUS - 'n Inwoner van Madeliefiestraat in Denneoord, Rudie Richter, het goedertrou toegang oor sy eiendom aan 'n kontrakteur van die George-munisipaliteit verleen vir die herstel van 'n gebarste waterpyp wat hulle andersins nie sou kon bereik het nie.
In die proses is sy heining gedeeltelik afgebreek.
Verlede week tydens 'n besoek van die George Herald - meer as 'n maand nadat die herstelwerk uitgevoer is - was die heining steeds nie herstel nie. 'n Hoop motorbande wat gebruik is om pype na die vlei af te rol waar die gebarste pyp was, het ook nog by die ingang van Richter se erf gelê. Hy het die munisipaliteit by meer as een geleentheid versoek om sy heining te herstel, maar dit het op dowe ore geval.
Die George Herald het die hoof van siviele ingenieursdienste, Harold Basson met die klagte genader, wat die aangeleentheid onmiddellik opgevolg het met die afdeling wat daarvoor verantwoordelik is.
"Daar word verskoning aangebied vir die ongerief wat veroorsaak is deur die aktiwiteite van die munisipaliteit. Die werk moes ongelukkig dringend gedoen word omdat die bars plaasgevind het op 'n hooflyn en die enigste manier om daar uit te kom was deur mnr. Richter se erf. Daar sal dringend aandag gegee word aan sy klagtes omdat die beleid van die munisipaliteit is om die perseel netjies agter te laat. Die feit dat die opruiming nie onmiddellik plaasgevind het nie, is nie standaard praktyk nie en is onverskoonbaar," het Basson gereageer.
'n Amptenaar het mnr. Richter ook besoek om verskoning aan te bied. Laasgenoemde het toe ook toestemming aan die kontrakteur verleen om deur sy erf te beweeg om finale terugvulling van grond op die pyp te voltooi.